राजनीतिक स्वच्छता को लेकर राजस्थान पत्रिका का चेंजमेकर महा अभियान रंग ला रहा है। विधानसभा चुनाव की आहट के साथ ही कई नेता जमीन तलाशने में जुट गए। वहीं, पत्रिका के चेंजमेकर महाभियान से प्रेरित होकर ग्रामीणों ने भी स्वच्छ छवि के चरित्रवान, ईमानदार व स्थानीय प्रत्याशी की तलाश के लिए चर्चा कर एकजुटता दिखानी शुरू कर दी है। अभियान से प्रेरित होकर रविवार को विराटनगर विधानसभा क्षेत्र के आंतेला कस्बे में भैंरूजी मंदिर के पास समाजसेवी विक्रम पहलवान की अध्यक्षता में 5 ग्राम पंचायतों के ग्रामीणों ने बैठक आयोजित कर मंथन किया। इस दौरान ग्रामीण स्वच्छ राजनीति पर खुलकर बोले तथा आगामी विधानसभा चुनाव में अच्छे, ईमानदार व स्वच्छ छवि के स्थानीय जनप्रतिनिधि को आगे लाने पर जोर दिया। बैठक में बजरंगपुरा, ढाणी गैसकान, कैरली, बागावास अहिरान सहित पांच ग्राम पंचायतों के राजनीतिक, समाजसेवी व विभिन्न क्षेत्रों से जुड़े करीब 350 लोगों ने हिस्सा लिया। इस मौके पर विक्रम पहलवान ने कहा कि राजनीति की दशा सुधारने के लिए जनता की भावनाओं के अनुसार स्वच्छ छवि के स्थानीय लोगों को आगे आने का अवसर देना चाहिए। उन्होंने कहा कि हम लोग विधानसभा, लोकसभा में प्रतिनिधि चुनकर भेजते है। इनसे ही सरकार बनती है। इसके बावजूद हम राजनीति को उचित नहीं मानते, ऐसा क्यों। इस पर विचार करना जरूरी है। उन्होंने कहा कि इस बार ईमानदार व स्वच्छ छवि के व्यक्ति को चुनकर भेजना चाहिए। पहलवान ने स्थानीय प्रतिनिधि चुनने पर भी जोर दिया, जिससे जरुरत के समय आमजन की सुनवाई हो।